《自金山泛舟至焦山饮吸江亭》
宋代·赵文昌

金山据上流，怒挟汀声东。焦山护海门，坐折千里冲。

两山势欲合，盛气薄苍穹。解纷谁巨擘，赖有疏凿功。

至今买馀勇，角立相长雄。两皋汗漫游，目击大块中。

手持一杯酒，浇尔磊块胸。鱼龙出鼓舞，摩荡青莲宫。

山灵自不凡，感激欣相从。因笑魏与吴，乾坤两鸡虫。

悠然一带水，往事寻无踪。夜深何处笛，呜呜起西风。

作者简介：赵文昌，仁宗嘉祐四年（一○五九）以比部员外郎知宜兴县（清嘉庆《增修宜兴县旧志》卷五）。今录诗四首。